**ΕΝΟΤΗΤΑ ΠΕΜΠΤΗ**

**ΦΩΝΟΛΟΓΙΚΕΣ ΜΕΤΑΒΟΛΕΣ ΤΗΣ ΑΤΤΙΚΗΣ ΔΙΑΛΕΚΤΟΥ**

1. **Εισαγωγή**
* Φαινόμενα που από την εποχή των Νεογραμματικών ονομάζονται συνήθως νόμοι, λόγω της συστηματικότητας τους.
* Σήμερα θα λέγαμε ότι πρόκειται για φωνολογικές μεταβολές, που πρέπει να συνέβησαν σε μία συγκεκριμένη χρονική σειρά, για να εξηγούνται όλοι οι σχετικοί τύποι
* Τα φαινόμενα αυτά αφορούν συγκεκριμένα φωνολογικά περιβάλλοντα / συμπλέγματα (εξαρτημένες μεταβολές)
* Στα συγκεκριμένα περιβάλλοντα παρατηρήθηκαν διαφορετικά φαινόμενα ανά διαλεκτική ομάδα (ή και επιμέρους διαλέκτους), όμως εδώ θα ασχοληθούμε μόνο με την Αττική διάλεκτο
1. **Αντεκτάσεις (ή αναπληρωματικές εκτάσεις)**
* Πρόκειται για έκταση κάποιου βραχέος φωνήεντος στο αντίστοιχο μακρό ύστερα από σίγηση κάποιου συμφώνου (ή λιγότερο συχνά φωνήεντος). Ουσιαστικά απηχούν την προσπάθεια των ομιλητών να διατηρήσουν την ποσότητα της συλλαβής ύστερα από απαλοιφή συμφώνου. Παρατηρείται σε αρκετές γλώσσες (πβ. Αγγλικά night /nixt/ > /ni:t/ την Μεσαιωνική περίοδο, απώλεια του /x/ και αναπληρωματική έκταση του /i/).
* Στην Αττική διάλεκτο, διακρίνονται σε παλαιές και νεότερες (ή δεύτερες) με βάση αν προηγούνται ή έπονται μίας χαρακτηριστικής αλλαγής της Αττικο-ιωνικής: της τροπής α: → η (/α:/ > /ε:/).
* Α) Παλαιές αντεκτάσεις: Έτσι ονομάζονται οι αντεκτάσεις που έλαβαν χώρα πριν από το φαινόμενο της τροπής α: > η. Π.χ. \*έφανσα → εφα:να (παλαιά αντέκταση) → έφηνα (με την τροπή).
* Στις παλαιές αντεκτάσεις ανήκει και η δημιουργία στην Αττική των επιπλέον μακρών φωνηέντων (των λεγόμενων νόθων διφθόγγων), δηλαδή: \*εσμί → ειμί /ẹ:/, \*βόλσομαι → βούλομαι /ọ:/ (Αρκ-Κυπρ., Δυτ. βώλομαι). Σε άλλες διαλέκτους έχουμε αντί για αντέκταση αφομοίωση, δηλ. βόλλομαι (Λεσβ.)
* Όπως αναφέρθηκε, πρόκειται για εξαρτημένη μεταβολή, και το ακριβές της φωνολογικό περιβάλλον είναι το εξής:
* Φ + Συρ – Υγρ/Ερρ ή Υγρ/Ερρ – Συρ ή ln ή ry ή ny + Φ > Φ: + Υγρ/Ερρ ή l ή r/n + Φ
* Πολλές φορές χαρακτηρίζονται και ως «άσιγμες», μια και ένα βασικό τους χαρακτηριστικό είναι ότι στον τελικό τύπο δεν υπάρχει ο συριστικός φθόγγος.
* Παραδείγματα:

\*χέσλιοι > χείλιοι

\*έσναι → είναι (Αρκ. ήναι)

\*εσφαλσα > εσφα:λα > έσφηλα (Ιων-Αττ.)

\*έφθερσα → έφθειρα

\*έμενσα > έμεινα

\*βολνά > βουλά > βουλή (Ιων-Αττ. / βωλά Αρκ. / βολλά Λεσβ.)

\*φθερyω → φθείρω.

* Β) Νεότερες αντεκτάσεις: Σημειώθηκαν προφανώς μετά την τροπή α > η, γι’αυτό και στα προϊόντα τους δεν βλέπουμε αυτό το φαινόμενο. Πρόκειται πάλι για εξαρτημένη μεταβολή με το ακόλουθο φωνολογικό περιβάλλον:
* i) Φ + n/nt – Συρ + # (τέλος λέξης) / Φ > Φ: + Συρ.
* [ii) Φ + Υγρ./Συρ/n/d – w + Φ > Φ: (και σιγάται το w): σε άλλες διαλέκτους πλην της Αττικής, π.χ. \*ξενFos > ξεινος (Ιων.), ξηνος (Δωρ.) αλλά ξένος (Αττ.), οι λεγόμενες τρίτες αντεκτάσεις
* Τα μακρά φωνήεντα που προκύπτουν συμπίπτουν με αυτά των παλαιών αντεκτάσεων, απλά δεν εφαρμόζεται σε αυτά ο κανόνας της τροπής του α:→η. Επίσης ονομάζονται και «ένσιγμες», καθώς, σε αντίθεση με τις παλαιές αντεκτάσεις, οι τελικοί τύποι περιέχουν τον συριστικό φθόγγο, εφόσον αυτός υπάρχει στο φωνολογικό περιβάλλον (περίπτωση i)
* Παραδείγματα

\*τανς > τα:ς, \*τονς > τους

\*λυθεντ-ς > \*λυθενς > λυθείς

\*διδοντι > \*διδονσι > δίδουσι (Λεσβ. δίδοισι)

\*παντ-ya > \*πανσ-σα > \*παν-σα > πασα

\*τιθεντ-ya > \*τιθενσ-σα > \*τιθεν-σα > τιθεισα

\*φέροντ-σι > \*φέρονσι > φέρουσι

1. **Νόμος της έκτασης στην σύνθεση (Wackernagel**)
* Πρόκειται για φαινόμενο κατά την σύνθεση: Αν το α΄ συνθετικό λήγει σε φωνήεν και το β΄ αρχίζει από φωνήεν, το αρκτικό φωνήεν του β΄ εκτείνεται στο αντίστοιχο μακρό με αποβολή του φωνήεντος του α΄ (με εξαίρεση ληκτικά <ι,υ>).
* Π.χ. στρατο + αγός → στρατα:γός → στρατηγός, χρυσο+έλατος > χρυσήλατος.
* Γενικεύτηκε αναλογικά και σε περιβάλλοντα που δεν έχουμε ληκτικό φωνήεν στο α΄ συνθετικό, π.χ. κυν-ηγός, συν-ήγορος
* Πολλά παραδείγματα, αλλά και αρκετές εξαιρέσεις. Στα τέλη της κλασικής περιόδου γενικεύεται η τάση για απλή έκθλιψη του ληκτικού φωνήεντος του α΄ χωρίς έκταση του φωνήεντος της β΄: π.χ. ιππ-αγωγός, επτ-έτης.
* Είναι φαινόμενο της Πρωτο-ελληνικής, με άλλα λόγια απαντά σε όλες τις διαλέκτους της ΑΕ.
1. **Βράχυνση φωνηέντων**

**-** Λιγότερο συχνό φαινόμενο σε σχέση με την έκταση, παρ’όλα αυτά απαντά με διάφορες μορφές. Η πιο γνωστή, ο νόμος του Osthoff (πιθανώς ανήκει στην ΠΙΕ, φαίνεται να υπάρχει και σε άλλες γλώσσες), σύμφωνα με τον οποίο μακρό φωνήεν ή δίφθογγος βραχύνεται, όταν ακολουθείται από ημίφωνο (y, w, r, l, m,n) + Σ (σύμφωνο):

* \*βασιληυς > βασιλεύς
* \*λυθηντ-ες > λυθέντες
* \*τιθηντ-ς > \* τιθεντς > \*τιθενς > τιθείς.
* Άλλη περίπτωση βράχυνσης: μακρό προ μακρού (αφορά κυρίως τον φθόγγο /e/), π.χ. ηώς > έως (Αττικό), βασιλήων > βασιλέων